
BANKKÁRTYA ÜZLETSZABÁLYZAT ÉS ÁLTALÁNOS SZERZŐDÉSI FELTÉTELEK LAKOSSÁGI BETÉTI BANKKÁRTYÁHOZ 
Érvényes: 2012. január 1.
1.
Fogalmi meghatározások

Autorizáció (engedélyezés): A kártyakibocsátó vagy a nevében eljáró engedélyezési központ által a tranzakciós kérésre adott válasz. Az engedélykérés papíralapú tranzakció esetén telefonon, POS terminál, illetve bankjegykiadó automata esetén automatikusan, elektronikus úton történik. Az autorizáció egyenleg, limit, és kártya státusza (tiltott, lejárt, blokkolt, stb.) alapján történik. A pozitív autorizáció egyben fizetési megbízás is a kártyabirtokos részéről. 
Bankjegykiadó automata, ATM (Automated Teller Machine): Bankkártyával, PIN kód megadásával működtethető, elsődlegesen pénztári funkciókat ellátó bankjegykiadó automata, amely alkalmas készpénzfelvételre és egyenleglekérdezésre, valamint típustól függően készpénz befizetésre is (depozit funkcióval rendelkező ATM-nél), illetve egyéb, a terminál üzemeltetője által nyújtott szolgáltatás igénybevételére (pl: mobil top-up).

Bankkártya: Olyan, távolról hozzáférést biztosító készpénz-helyettesítő fizetési eszköz, amellyel birtokosa – rendszerint személyazonosító kód, illetőleg más hasonló azonosító használata révén – rendelkezhet a hitelintézettel szemben fennálló fizetési számla-követeléséről vagy a hitelintézet által nyújtott hitellehetőségéről. 
Bankkártya Igénylőlap és Szerződés: A Számlatulajdonos, a Kártyabirtokos és a Kártyakibocsátó Magyar Takarékszövetkezeti Bank Zártkörűen Működő Részvénytársaság (a továbbiakban: Takarékbank Zrt.) - vagy Takarékbank Zrt. közvetítőjeként eljáró Kártyaforgalmazó Takarékszövetkezet/Bank (a továbbiakban: Számlavezető Hely) - által megkötött egyedi szerződés, amely a Bankkártya Üzletszabályzat és Általános Szerződési Feltételek rendelkezései alapján jött létre. A Bankkártya Igénylőlap és Szerződés elválaszthatatlan része a hatályos Hirdetmény, a lakossági betéti bankkártyához kapcsolódó Bankkártya Üzletszabályzat és Általános Szerződési Feltételek, valamint minden egyéb, a Bankkártya Igénylőlap és Szerződésben elválaszthatatlan részként meghatározott dokumentum.

Bankkártya Üzletszabályzat és Általános Szerződési Feltételek: A Takarékbank Zrt. és a Takarékbank Zrt.-vel szerződésben álló Számlavezető Helyek Bankkártya Üzletági Feltételeit szabályozó dokumentum, amely tartalmazza a bankkártya leírását, a bankkártya szolgáltatással kapcsolatos fogalmak és eljárások meghatározását, a szerződéssel összefüggő eljárásokat, a bankkártya használatának és biztonságban tartásának és letiltásának szabályait, valamint a Bankkártya Igénylőlap és Szerződés alanyainak jogviszonyában irányadó rendelkezéseket, valamint a bankkártya kibocsátására, használatára, érvényességére, megújítására, pótlására, és visszaszolgáltatására vonatkozó előírásokat.

A Bankkártya Üzletszabályzat és Általános Szerződési Feltételek a Bankkártya Igénylőlap és Szerződés elválaszthatatlan részét képezi.

CVV2 kód: a kártya hátoldalán az aláírási panelen található, a kártyaszám utolsó négy számjegye után szereplő 3 jegyű szám

Elfogadó: Az a jogi személy, jogi személyiség nélküli gazdasági társaság és egyéni vállalkozó, amely (aki) a bankkártya elfogadására a kibocsátóval vagy más hitelintézettel szerződést kötött.

Elfogadóhely: A Kártyakibocsátóval, a Számlavezető Hellyel vagy más hitelintézettel (ún. elfogadó bankkal) szerződéses viszonyban álló kereskedelmi, illetve szolgáltatói egység (kereskedő), vagy bankfiók, posta, ahol a bankkártyán szereplő logó feltüntetésre került, és ahol a Kártyabirtokos a bankkártya segítségével termékek és szolgáltatások ellenértékét egyenlítheti ki, valamint készpénzt vehet fel. 
Elfogadói hálózat: Az adott bankkártyát elfogadók összessége.

Elszámolási devizanem: A MasterCard kártyatársaság a külföldi országtól függően, Európában EUR-ban, a többi országban USD-ben számol el. A VISA  International kártyatársaság minden esetben EUR-ban számol el. 

Floor limit: Az az összeghatár, amely felett a kártyát elfogadóhelyen fizetésre elfogadni csak előzetes fedezetvizsgálat (engedélykérés) alapján lehet.

Főkártyabirtokos: A Számlatulajdonos, vagy az általa megnevezett másik személy, akinek a nevére a kártyát kiállították, amelynek fedezete a számlatulajdonos számláján áll rendelkezésre.

A Számlatulajdonos a Hitelintézet által jóváhagyott napi limit erejéig rendelkezési jogot ad a főkártyabirtokos(ok)nak.

Hirdetmény: A Hitelintézet valamennyi ügyfélforgalom számára nyitva álló helyiségében kifüggesztett, a Hitelintézet által kiadott hivatalos közlemény, amely a Bankkártya Igénylőlap és Szerződés elválaszthatatlan részét képezi. A Hitelintézet a Hirdetményben teszi közzé a Bankkártya Igénylőlap és Szerződéssel illetve a kártyával kapcsolatos 


a) feltételeket,


b) díjak és költségek, kamatok mértékét (kondíciós lista) 


c) egyéb információkat és 


d) módosításokat.

Hitelintézet: Hitelintézet a kártyakibocsátó Takarékbank Zrt., valamint a kártya társkibocsátó/forgalmazó Számlavezető Hely. A felelősségi és kárviselési szabályok alkalmazásában a jogszabály alapján a kibocsátót terhelő felelősség tekintetében Hitelintézeten a Takarékbank Zrt.-t kell érteni. A bankkártya szolgáltatásokért felszámított kamatok, díjak vagy költségek egyoldalú módosítására vonatkozó rendelkezések tekintetében Hitelintézeten a Számlavezető Helyet kell érteni. 
Imprinter: Kártyalehúzó gép (mechanikus kártyaolvasó), amelyet a dombornyomott kártya elfogadásakor, a kártyán található dombornyomott felületet felhasználva, a kártyabizonylat kiállítására használnak.  

Kártyabirtokos: Az a természetes személy, akinek a nevére a kártyát kiállították, és aki a kibocsátóval kötött szerződés alapján jogosult az készpénz-helyettesítő fizetési eszköz használatára. Olyan jogalany, aki a fizetési számla tulajdonosaként fizetési számlájáról fizetési megbízást hagy jóvá, vagy fizetési számla hiányában fizetési megbízást ad. 
Kártyabizonylat: Az elfogadóhely által a kártyatranzakcióról kiállított bizonylat, amely a kártya és az elfogadó adatait, valamint a tranzakcióra vonatkozó adatokat tartalmazza.

Kártyaigénylő: Az a természetes személy, aki bankkártya szolgáltatást kíván igénybe venni, és a kártya alapjául szolgáló fizetési számla felett legalább kártyahasználat tekintetében önálló rendelkezési jogosultsággal bíró jogalany. 
Kártyakibocsátó: A Takarékbank Zrt., amely a kártyabirtokossal kötött szerződésben kötelezettséget vállal, hogy a kártyaigénylő kérelmére készpénz-helyettesítő fizetési eszközt (bankkártya) bocsát a rendelkezésére, és a bankkártyával a fizetési műveletek végrehajtását biztosítja a kártyabirtokos számára. A Kártyakibocsátó a vele szerződött Szolgáltatón keresztül biztosítja a Nemzetközi Kártyatársaságok hálózatához történő csatlakozást, a belföldi/külföldi kártyatranzakciók lebonyolítását, illetve elszámolását. A Takarékbank Zrt. képviseli a Számlavezető Helyeket, és a nevükben eljár a Nemzetközi Kártyatársaságoknál. 

Kártyaszámla: A Takarékbank Zrt-nél/ Számlavezető Helynél vezetett azon fizetési számla, illetve betétszámla vagy alszámla, amely a kártyával lebonyolított tranzakciókkal kapcsolatos forgalom, valamint a költségek és díjak elszámolására szolgál.

Kártya forgalmazó: Az a Számlavezető Hely, amely a Számlatulajdonos a lakossági számláját vezeti, és amely a Kártyaigénylővel – mint a Takarékbank Zrt. közvetítője – Bankkártya Igénylőlap és Szerződést köt, és bankkártyát bocsát a Kártyabirtokos rendelkezésére.

Kártyatulajdonos: A kártyát kibocsátó Takarékbank Zrt., amely a Nemzetközi Kártyatársaságok elsődleges tagságát megszerezte.
Kereskedelmi elfogadóhely (kereskedő): A Takarékbank Zrt.-vel, Számlavezető Hellyel vagy más hitelintézettel szerződéses viszonyban álló kereskedelmi, illetve szolgáltatói egység, ahol a kártya elfogadás módjára vonatkozó szerződés alapján a Kártyabirtokos a kártya segítségével termék/szolgáltatás ellenértékét egyenlítheti ki.

Készpénz-helyettesítő fizetési eszköz: a pénzforgalmi szolgáltató és az ügyfél közötti keretszerződésben meghatározott olyan személyre szabott dolog vagy eljárás, amely lehetővé teszi az ügyfél számára a fizetési megbízás megtételét. 

Limit: Meghatározott időszakon belül a tranzakciók összegére és/vagy számára vonatkozó megkötés, melyet a kártya kibocsátója határoz meg. Ezekről az értékekről a Hitelintézet ügyfélterében kifüggesztett Hirdetményben található tájékoztatás. A Kártyabirtokos kérheti a bankkártyájához tartozó időszaki limit megváltoztatását, melyről a Hitelintézet az ügyfélminősítési eljárás eredményének függvényében határoz. 
Logo: Az a közös jel, embléma, amely a bankkártyákon és a kártyát elfogadó helyeken szerepel, és tájékoztatja a kártyabirtokost arról, hogy melyek azok a helyek, ahol a kártya felhasználható.

Magyar Takarékszövetkezeti Bank Zártkörűen Működő Részvénytársaság. (Takarékbank Zrt; székhelye: 1027 Budapest, Tölgyfa u. 1-3.; Cg.: 01-10-041206; tevékenységi engedély száma: 976/1997/F. számú ÁPTF határozat (1997. november 26.), 1183/1996. számú MNB határozat (1996. december 31.), I-787/2003. számú PSZÁF határozat (2003. június 5.)) A bankkártyát kibocsátó és forgalmazó Hitelintézet, amely a nála bankkártyát igénylő számlatulajdonos fizetési számláját vezeti. 

Melléklet: A Bankkártya Igénylőlap és Szerződéshez kapcsolódó speciális rendelkezéseket tartalmazó dokumentum, amely a Bankkártya Igénylőlap és Szerződés elválaszthatatlan részét képezi.

Nemzetközi Kártyatársaság: MasterCard Europe SPRL és a VISA Europe Limited, amelyek az Európai Unióban bejegyzett vállalatok

PIN kód (Personal Identification Number): A kártyához tartozó, kizárólag a Kártyabirtokos által ismert 4 karakteres személyi azonosító szám, amely egyes tranzakciók tekintetében lehetővé teszi a kártya elektronikus berendezésekben történő használatát. A PIN a Kártyabirtokos személyi aláírása, titkos jelszava, amellyel azonosítja önmagát a bankkártya szolgáltatások igénybevételekor.

POS terminál (Point of Sale Terminal): A kereskedőknél vagy egyéb elfogadóhelyeken felszerelt, a kártyával kezdeményezett tranzakciók lebonyolítására alkalmas elektronikus berendezés (elektronikus kártyaolvasó), amelyhez PIN kód beviteli billentyűzet (PIN PAD) tartozik.

Számlatulajdonos: A kártyatranzakciók alapjául szolgáló lakossági számla tulajdonosa. 

Számlavezető Hely: Az a Takarékbank Zrt. bankkártya forgalmazási tevékenységét közvetítőként végző hitelintézet vagy annak jogutóda, amely a Számlatulajdonos bankkártyához kapcsolódó fizetési számláját vezeti, a Kártyabirtokossal a Bankkártya Igénylőlap és Szerződést megköti, és a bankkártyát a Kártyaigénylő rendelkezésére bocsátja. 
Szolgáltató: A Takarékbank Zrt.-vel szerződéses viszonyban lévő szolgáltató, mely az authorizációt, illetve a bankkártyával kezdeményezett műveletek átkapcsolását végző, elektronikus pénzügyi tranzakciók feldolgozására/elszámolására specializálódott banksemleges társaság. Szolgáltatói szerződés keretében végzi a kártyamenedzsmenti feladatokat, kártya adatbázis kezelését, ATM és POS felügyeletet, valamint bankkártya letiltási feladatokat. 

Társkártya: A Számlatulajdonos által megnevezett másik személy nevére kiállított kártya, amelynek fedezete a Számlatulajdonos számláján áll rendelkezésre. A társkártya igénylés előfeltétele, hogy a lakossági számlához már kapcsolódjon a társkártyával azonos típusú főkártya.

A Főkártyabirtokos a Hitelintézet által jóváhagyott napi limit erejéig rendelkezési jogot ad a Társkártyabirtokos(ok)nak.

A társkártyára és annak birtokosára a bankkártyára vonatkozó szabályok az irányadóak, kivéve ha a Bankkártya Igénylőlap és Szerződés, illetve a Bankkártya Üzletszabályzat és Általános Szerződési Feltételek ettől eltérően rendelkezik.
Tiltólista: Forgalomból kizárt kártyákról készült jegyzék.

Utazási biztosítás: A lakossági bankkártyához kapcsolódó opcionális szolgáltatás, amelyet az Allianz Hungária Biztosító Zrt. nyújt a szolgáltatást igénylő kártyabirtokos(ok)nak. A szolgáltatás betegségbiztosítást, balesetbiztosítást, poggyászbiztosítást, és jogvédelmi biztosítást foglal magában.
2.
A Takarékbank Zrt. által kibocsátott, a Számlavezető Helyek által forgalmazott bankkártyák leírása 

2.1.
A Kölyökkártya forint alapú elektronikus kártyatermék, amely kizárólag a Számlavezető Hely ATM termináljain használható készpénzfelvételre, és egyenleg lekérdezésre.

A bankkártya kibocsátója a Takarékbank Zrt, a kártya társkibocsátója és forgalmazója a Takarékbank Zrt. közvetítőjeként eljáró Számlavezető Hely, amely a Számlatulajdonos lakossági számláját vezeti.

A bankkártya leírása:

A bankkártya hossza 8,5 cm, szélessége 5,5 cm.

Anyaga: plasztik.

Front oldalán:

· Hitelintézet logoja
· Hologram (ha van)

· EMV chip

· "Indent printing" (bevéséses) eljárással: 


– Kártyaszám (16 karakter)


– Kártya érvényesség év/hónap jelöléssel (YY/MM)


– Kártyabirtokos ügyfél neve (max. 24 karakter)


– Számlavezető Hely neve (ha van) (max. 24 karakter)

Hátoldalán:

· Gyártóra vonatkozó adatok
· ISO mágnescsík

· Magyar nyelvű feliratok a kártyára vonatkozóan

2.2.
A Maestro és a Maestro ifjúsági bankkártya forint alapú debit kártyatermék, amely elektronikus használatra belföldi és külföldi használatra egyaránt alkalmas.

A bankkártya kibocsátója a Takarékbank Zrt, a kártya társkibocsátója és forgalmazója a Takarékbank Zrt. közvetítőjeként eljáró Számlavezető Hely, amely a Számlatulajdonos lakossági/ifjúsági számláját vezeti.

A bankkártya leírása:

A bankkártya hossza 8,5 cm, szélessége 5,5 cm.

Anyaga: plasztik.

Front oldalán:

· Maestro logo (jobbra lent)

· Hitelintézet logoja

· Egyéb logo(k) (ha van)
· EMV chip

· "Indent printing" (bevéséses) eljárással: 


– Kártyaszám (16 karakter)


– "Valid Thru" felirat kártya érvényesség hónap/év vége jelöléssel (MM/YY)


– Kártyabirtokos ügyfél neve (max. 24 karakter)

· Számlavezető Hely neve (ha van) (max. 24 karakter)

Hátoldalán:

· Gyártóra vonatkozó adatok (jobbra fent)

· ISO mágnescsík

· Kártyabirtokos aláírására szolgáló aláírás panel és közvetlen mellette keretben a CVV2 kód
· Magyar és angol nyelvű feliratok a kártyára vonatkozóan

· Egyéb logo(k) (ha van)
A Maestro ifjúsági bankkártya a fent leírtakkal megegyező azonosító jegyekkel, de egyedi dizájnnal rendelkezik.
2.3.
A MasterCard Standard bankkártya forint alapú dombornyomott debit kártyatermék, amely alkalmas elektronikus, valamint imprinteres használatra, külföldön és belföldön egyaránt.

A kártya kibocsátója a Takarékbank Zrt, a kártya társkibocsátója és forgalmazója a Takarékbank Zrt. közvetítőjeként eljáró Számlavezető Hely, amely a Számlatulajdonos lakossági számláját vezeti.

A bankkártya leírása:

A bankkártya hossza 8,5 cm, szélessége 5,5 cm.

Anyaga: plasztik.

Front oldalán:

· MasterCard logo és földgömb hologram (jobbra lent)

· Hitelintézet logoja
· Egyéb logok (ha van)
· EMV chip

· Dombornyomással:

– Kártyaszám (16 karakter) (alatta, nyomdai grafikai eljárással, az azonosító 4 első számjegyének újbóli feltüntetése)


– "Valid Thru" felirat kártya érvényesség hónap/év vége jelöléssel (MM/YY)

– Kártyabirtokos neve (max. 24 karakter)

· Számlavezető Hely neve (ha van) (max. 24 karakter)
Hátoldalán:

· Gyártóra vonatkozó adatok
· ISO mágnescsík

· Kártyabirtokos aláírására szolgáló aláírás panel és közvetlen mellette keretben a CVV2 kód
· Magyar és angol nyelvű feliratok a kártyára vonatkozóan
· Egyéb logo(k) (ha van)
2.4.
A MasterCard Gold bankkártya forint alapú dombornyomott debit kártyatermék, amely alkalmas elektronikus, valamint imprinteres használatra, külföldön és belföldön egyaránt.

A kártya kibocsátója a Takarékbank Zrt, a kártya társkibocsátója és forgalmazója a Takarékbank Zrt. közvetítőjeként eljáró Számlavezető Hely, amely a Számlatulajdonos lakossági számláját vezeti.

A bankkártya leírása:

A bankkártya hossza 8,5 cm, szélessége 5,5 cm.

Anyaga: plasztik.

Front oldalán:

· MasterCard logo és arany színű földgömb hologram (jobbra lent)

· Hitelintézet logoja (fekete színnel)
· Egyéb logok (ha van)

· EMV chip

· Arany színű dombornyomással:

– Kártyaszám (16 karakter) (alatta, nyomdai grafikai eljárással, az azonosító 4 első számjegyének újbóli feltüntetése)


– "Valid Thru" felirat kártya érvényesség hónap/év vége jelöléssel (MM/YY)

– Kártyabirtokos neve (max. 24 karakter)


– Számlavezető Hely neve (ha van) (max. 24 karakter)

Hátoldalán:

· Gyártóra vonatkozó adatok

· ISO mágnescsík

· Kártyabirtokos aláírására szolgáló aláírás panel és közvetlen mellette fehér alapon a CVV2 kód

· Magyar és angol nyelvű feliratok a kártyára vonatkozóan

· Egyéb logo(k) (ha van)

2.5 
A VISA bankkártya forint alapú debit kártyatermék, amely elektronikus használatra belföldi és külföldi használatra egyaránt alkalmas.

A bankkártya kibocsátója a Takarékbank Zrt, a kártya társkibocsátója és forgalmazója a Takarékbank Zrt. közvetítőjeként eljáró Számlavezető Hely, amely a Számlatulajdonos lakossági számláját vezeti.

A bankkártya leírása:

A bankkártya hossza 8,5 cm, szélessége 5,5 cm.

Anyaga: plasztik.

Front oldalán:

· VISA logo (jobbra lent)

· Hitelintézet logoja
· Egyéb logo(k) (ha van)

· EMV chip

· "Indent printing" (bevéséses) eljárással: 


– Kártyaszám (16 karakter)


– "Valid Thru" felirat kártya érvényesség hónap/év vége jelöléssel (MM/YY)


– Kártyabirtokos ügyfél neve (max. 24 karakter)


– Számlavezető Hely neve (ha van) (max. 24 karakter)

Hátoldalán:

· Gyártóra vonatkozó adatok (középen lent)

· ISO mágnescsík

· Kártyabirtokos aláírására szolgáló aláírás panel közvetlenül mellette fehér alapon a CVV2 kód
· Magyar és angol nyelvű feliratok a kártyára vonatkozóan

· Egyéb logo(k) (ha van)

· Galamb hologramm

3. Bankkártya igénylés és szerződéskötés
3.1.
A Hitelintézet a Kártyaigénylő Számlatulajdonos természetes személy (a továbbiakban: Kártyaigénylő)/Kártyabirtokos kifejezett írásbeli kérelmére bocsát bankkártyát a Kártyabirtokos rendelkezésére.

3.2.
A Kártyaigénylőnek/Kártyabirtokosnak a Hitelintézet által rendelkezésére bocsátott Bankkártya Igénylőlap és Szerződést kell kitöltve és aláírva a Hitelintézethez benyújtania. A Kártyaigénylő Számlatulajdonos/Kártyabirtokos által megfelelően kitöltött és aláírt Bankkártya Igénylőlap és Szerződés szerződéskötési ajánlatnak, írásbeli kérelemnek minősül.

3.3.
A 14. életévét be nem töltött kiskorú személy nevében kizárólag törvényes képviselője köthet Bankkártya Igénylőlap és Szerződést, a törvényes képviselő lakossági számlájához kapcsolódóan. A törvényes képviselő a bankkártya igénylés és szerződéskötés tekintetében a kiskorú kártyabirtokos nevében jár el.

A 14. életévét betöltött, de a 18. életévét be nem töltött kiskorú a törvényes képviselője hozzájárulásával köthet Bankkártya Igénylőlap és Szerződést. 
3.4.
A Kártyaigénylő/Kártyabirtokos a Bankkártya Igénylőlap és Szerződés aláírásával hozzájárul, hogy az általa közölt adatokat a Hitelintézet ellenőrizze. A bankkártya megszemélyesítése csak a Kártyabirtokos személyi azonosító okmányában szereplő nevére történhet.

3.5.
A Kártyabirtokos értesítési címként postafiókot vagy bankfiókot nem adhat meg (kivéve, ha a bankfiók vállalja).

3.6.
A Hitelintézet Bankkártya Igénylőlap és Szerződést köthet a Kártyaigénylővel/Kártyabirtokossal, ha az megfelel az adott kártyatermékre vonatkozó Hirdetményben közzétett feltételeknek és pénzügyi helyzetét a Hitelintézet megfelelőnek ítéli.

3.7.
A Hitelintézet jogosult a Bankkártya Igénylőlap és Szerződés aláírását indokolás nélkül megtagadni. Erről a Kártyaigénylőt a Bankkártya Igénylőlap és Szerződés benyújtásától számított 15 napon belül írásban értesíti. 

3.8.
A Kártyabirtokos a bankkártya rendelkezésre bocsátása tekintetében a Takarékbank Zrt.-vel áll szerződéses viszonyban, a Számlavezető Hely, amely lakossági/ifjúsági számláját vezeti, illetve ahol bankkártyáját megigényelte a Takarékbank Zrt. közvetítőjeként végzi a bankkártyával kapcsolatos pénzügyi szolgáltatás közvetítését. 
3.9.
A Bankkártya Igénylőlap és Szerződés a Hitelintézet által történő aláírás időpontjában lép hatályba. A Hitelintézet az általa aláírt Bankkártya Igénylőlap és Szerződés egy példányát megküldi a Kártyaigénylőnek/Kártyabirtokosnak.

3.10.
Bankkártya Igénylőlap és Szerződést csak számlatulajdonos, illetve a fizetési számla felett önálló rendelkezési joggal bíró társtulajdonos köthet. A fizetési számla felett önálló rendelkezési joggal bíró társtulajdonos aláírása nélkül a másik társtulajdonos által kötött Bankkártya Igénylőlap és Szerződés érvénytelen.

3.11.
A fizetési számla feletti együttes rendelkezési joggal bíró társtulajdonosok külön-külön nem köthetnek Bankkártya Igénylőlap és Szerződést.

3.12.
Az önálló rendelkezési joggal bíró Számlatulajdonos saját számlája terhére az általa felhatalmazott személyek részére fő vagy társkártya kibocsátását kérheti. A Számlatulajdonos a fizetési számlája felett - a Hitelintézet által jóváhagyott limit erejéig - rendelkezési jogot ad a fő vagy társkártyabirtokos(ok)nak a kártyahasználat tekintetében.

3.13.
A Számlatulajdonos/Kártyabirtokos vállalja, hogy a Bankkártya Igénylőlap és Szerződésen megadott bármely adat változásáról haladéktalanul, írásban értesíti a Kártyaigénylő lakossági/ifjúsági számláját vezető Hitelintézetet. A bejelentés elmulasztásából származó károk a Számlatulajdonost/Kártyabirtokost terhelik.

3.14.
A megkötött Bankkártya Igénylőlap és Szerződés elválaszthatatlan része a hatályos Hirdetmény, a Bankkártya Üzletszabályzat és Általános Szerződési Feltételek, és minden egyéb, a Bankkártya Igénylőlap és Szerződésben elválaszthatatlan részként meghatározott dokumentum.

3.15.
Amennyiben a Kártyabirtokos igénybe veszi (MasterCard Gold bankkártya esetében nem választható, a biztosítás automatikusan jár a bankkártyához) a lakossági bankkártyákhoz igényelhető opcionális biztosítási szolgáltatást, a Bankkártya Igénylőlap és Szerződés elválaszthatatlan része az Allianz Hungária Biztosító Zrt. – külföldi utazásra szóló egészségügyi segítségnyújtás-, betegség-és balesetbiztosítás, valamint egyéb segítségnyújtás, és poggyászbiztosítás - szerződési feltételei. 
4. Bankkártya Igénylőlap és Szerződés módosítása
4.1.
A Hitelintézet jogosult a Bankkártya Igénylőlap és Szerződésben, a Hirdetményben, valamint az Üzletszabályzat és Általános Szerződési Feltételekben foglaltakat egyoldalúan módosítani. Amennyiben az egyoldalú szerződésmódosítás a 14.5. valamint a 14.6. pontban meghatározott feltételek, körülmények bekövetkezése folytán válik szükségessé, a Hitelintézet jogosult a Bankkártya Igénylőlap és Szerződés, a Hirdetmény, valamint az Üzletszabályzat és Általános Szerződési Feltételek egyes feltételeit akár az ügyfél számára kedvezőtlenül is megváltoztatni.
4.2.   A Bankkártya Igénylőlap és Szerződésben meghatározott díjat vagy költséget érintő az Ügyfél számára kedvezőtlen módosítást a Hitelintézet, a hatályba lépés napját megelőző legalább 60 nappal közzéteszi a Számlavezető Helyi Hirdetményben, valamint az ügyfelet a módosításról és az ebből adódó változásokról legkésőbb a módosítás hatálybalépését hatvan nappal megelőzően postai úton, vagy más a Bankkártya Igénylőlap és Szerződésben meghatározott közvetlen módon is értesíti. Ha az ügyfél a módosítás hatályba lépéséig írásban a Bankkártya Igénylőlap és Szerződést nem mondja fel, úgy a módosítást általa elfogadottnak kell tekinteni. A felmondási idő lejártáig a Bankkártya Igénylőlap és Szerződés az eredeti feltételekkel áll fenn.

4.3.
Amennyiben a módosítás hatályba lépésének időpontjáig a Hitelintézethez felmondó nyilatkozat nem érkezett, a módosítás az ügyfél részéről elfogadottnak minősül, azaz a 60 nap leteltével automatikusan hatályba lép.

4.4.
A Hitelintézet jogosult arra, hogy a Bankkártya Igénylőlap és Szerződésen meghatározott, a kártyához tartozó megállapított időszaki limitet legalább évente felülvizsgálja, és a Számlatulajdonos/Kártyabirtokos hitelképességének negatív változása esetén egyoldalúan módosítsa.

5. Bankkártya Igénylőlap és Szerződés megszűnése 

5.1.
A Bankkártya Igénylőlap és Szerződés megszűnik

a) közös megegyezéssel a Szerződő felek által meghatározott időpontban,

b) a felmondási idő lejártával,

c) a Számlatulajdonos /Kártyabirtokos számla feletti önálló rendelkezési jogosultságának korlátozottá válásával, illetve megszűnésével,

d) a lakossági/ifjúsági fizetési számlára vonatkozó szerződés megszűnésével

e) a Szerződő fél halálával.

5.2.
A Bankkártya Igénylőlap és Szerződés felmondására bármelyik Szerződő fél a másik félhez intézett írásbeli nyilatkozattal jogosult



a) a Kártyabirtokos egy hónapos, a Hitelintézet két hónapos felmondási idővel, indoklás nélkül;


b) azonnali hatállyal, ha a Kártyabirtokos illetőleg a Hitelintézet nem tartja be a Bankkártya Igénylőlap és Szerződésben foglaltakat.

5.3. 
A Bankkártya Igénylőlap és Szerződés megszűnése esetén az ügyfél köteles a bankkártyával kapcsolatos kötelezettségét azok esedékességekor kiegyenlíteni, és egyúttal fedezetet biztosítani a Hitelintézet számára a megszűnés napjáig keletkezett és később elszámolásra kerülő (már végrehajtott, de még el nem számolt tranzakciókból eredő) kifizetésekre és az azokhoz kapcsolódó bankköltségekre.

5.4.  A Bankkártya Igénylőlap és Szerződés felmondása, megszűnése esetén a Hitelintézet kizárólag a Szerződésnek megfelelően ténylegesen teljesített szolgáltatás arányos ellenértékére jogosult. Bankkártya Igénylőlap és Szerződés megszűnésekor a Hitelintézet a bankkártya éves díj időarányos, hónapokra bontott részét visszatéríti az ügyfélnek. 

6. A bankkártya rendelkezésre bocsátása

6.1.
Új bankkártya esetén a Hitelintézet a Bankkártya Igénylőlap és Szerződés megkötésétől számított 30 napon belül írásban értesíti a Kártyabirtokost, hogy a kártyát személyesen átveheti, miután fényképes, aláírást tartalmazó személyi okmánnyal igazolta magát. Amennyiben a Kártyabirtokos e kötelezettségének nem tesz eleget, a Hitelintézet a bankkártya átadását megtagadja.

6.2.
Megújuló bankkártya esetén a Hitelintézet a Kártyabirtokos által a Bankkártya Igénylőlap és Szerződésben előzetesen választott módon juttatja el részére a bankkártyát (megújuló bankkártyához nem tartozik új PIN kód). Amennyiben a Kártyabirtokos a személyes átvételt választotta a számlavezető Hitelintézeténél, a Hitelintézet díjat számíthat fel, melynek összegét a hatályos Hirdetmény tartalmazza.  

6.3.
A Kártyabirtokos a személyes átvételkor köteles a kártyán szereplő adatokat ellenőrizni, majd az adatok helyessége esetén a kijelölt helyen aláírni.

6.4.
Amennyiben a kártya átvétele az értesítés keltezésének napjától számított 30 napon belül nem történik meg, a Hitelintézet minden további megkezdett hónap után letéti díjat számíthat fel. A letéti díj összegét a hatályos Hirdetmény tartalmazza. Az át nem vett kártya lejáratát megelőző 60 nappal a Hitelintézet jogosult a Bankkártya Igénylőlap és Szerződést azonnali hatállyal felmondani.

6.5.
A kártyához 4 karakteres személyi azonosító kód (a továbbiakban: PIN kód) tartozik, melyet a Hitelintézet lezárt, sértetlen borítékban ad át a Kártyabirtokosnak. A Hitelintézet a kibocsátás során gondoskodik arról, hogy a PIN kódot, vagy a bankkártya használatához szükséges más hasonló azonosító adatot a Kártyabirtokoson kívül senki más ne ismerhessen meg. 

6.6.   A bankkártya a Takarékbank Zrt. tulajdona, azt a Kártyabirtokos saját kockázatára, rendeltetésének megfelelően a Bankkártya Igénylőlap és Szerződésben meghatározott feltételek betartásával – amely feltételeket a Hitelintézet legkésőbb a Bankkártya Igénylőlap és Szerződés aláírásakor megismertet a Kártyabirtokossal - használhatja.

7. A bankkártya érvényessége
7.1.
A bankkártya a rajta feltüntetett érvényességi időszak utolsó napjának 24. órájáig érvényes.

7.2.
A társkártya lejárati ideje független a főkártya érvényességi idejétől, de a lakossági bankszámlaszerződés megszűntetésének időpontjában a főkártyát és a társkártyát - a rajta feltüntetett érvényességi időtől függetlenül – egyaránt lejártnak kell tekinteni.

7.3.
A Bankkártya Igénylőlap és Szerződés megszűnéséről a Számlatulajdonos köteles a fő/társkártya birtokosát értesíteni. Ennek elmulasztásából eredő kár a Számlatulajdonost terheli.
8. A bankkártya és a hozzátartozó PIN kód használata, őrzése

8.1.
A Kártyabirtokos köteles a PIN kódot titkosan kezelni, annak biztonságban tartása érdekében az adott helyzetben általában elvárható magatartást tanúsítani. A Kártyabirtokos ezen kötelezettsége szándékos vagy súlyosan gondatlan megszegéséből eredő károkért a Hitelintézetet nem terheli felelősség. 
8.2.
A bankkártyát kizárólag a Kártyabirtokos használhatja, azt másra nem ruházhatja át, letétbe nem helyezheti.

8.3.
A PIN kódot tartalmazó borítékot lehetőség szerint a kód megjegyzése után azonnal meg kell semmisíteni. Amennyiben a PIN kódot tartalmazó borítékot a Kártyabirtokos nem semmisíti meg, köteles azt a bankkártyától teljesen elkülönítve tárolni. A Kártyabirtokos súlyosan gondatlan magatartásának minősül, ha a PIN kód illetéktelen személy tudomására jut.

8.4.
A Kártyabirtokos köteles mindent megtenni annak érdekében, hogy a bankkártya illetve a PIN kód adataihoz senki ne férhessen hozzá. Amennyiben illetéktelen személy tudomására jutnak a fenti adatok a Kártyabirtokos köteles haladéktalanul jelenteni, és a bankkártyát letiltatni a jelen Üzletszabályzat és Általános Szerződési feltételek 16. pontjában foglaltak szerint. 

9. A bankkártya használata

9.1.
Bankkártyával készpénzfelvételre, illetve termékek és szolgáltatások ellenértékének kiegyenlítésére a kártya alapjául szolgáló számlaegyenleg erejéig, de legfeljebb a Bankkártya Igénylőlap és Szerződésen meghatározott limit mértékéig van lehetőség.

9.2.
A Társkártyabirtokos jogai és kötelezettségei a kártyahasználat terén megegyeznek a Főkártyabirtokos kártyahasználattal kapcsolatos jogaival és kötelezettségeivel.

9.3.
A Hitelintézet a bankkártya használatával kapcsolatban hozzá benyújtott fizetési igényeket teljesíti és a kártya alapjául szolgáló fizetési számlára terheli, a beérkező jóváírási tételeket pedig jóváírja a Számlatulajdonos számláján.  

Fizetési művelet teljesítését a Hitelintézet akkor hajthatja végre, ha a Kártyabirtokos azt jóváhagyta. A fizetési művelet jóváhagyása, több fizetési művelet teljesítésére vonatkozó együttes jóváhagyása a Kártyabirtokos előzetes nyilatkozata alapján történik. A bankkártyával történő fizetési művelet jóváhagyásának minősül, ha a Kártyabirtokos a bankkártyáját a Bankkártya Igénylőlap és Szerződés, valamint jelen Üzletszabályzat és Általános Szerződési Feltételek előírásainak megfelelő módon (pl. helyes PIN kód megadás, személyazonosság igazolása, bizonylat aláírása stb.) használta és a kártya művelet (tranzakció) engedélyezés (autorizáció) megtörtént.

9.4.
A bankkártya útján adott fizetési megbízás, illetve fizetési művelet visszavonhatatlan, kivéve, ha a megbízással, illetve a fizetési művelettel egyidejűleg az összeg nem került meghatározásra.

9.5.
A Hitelintézet fizetési igényt csak abban az esetben utasít vissza, ha az ügyfél személyazonosságában kétely merül fel, ha a kártyát letiltották, ha a kártya érvényessége lejárt, ha a terhelésre a kártya alapjául szolgáló fizetési számlán nincs fedezet, és ha a kereskedelmi elfogadóhely részére előzetes fedezetvizsgálatot előírt, de ez nem történt meg.

9.6.
A Számlatulajdonos köteles a kártya alapjául szolgáló számlán folyamatosan biztosítani a kártyával lebonyolított tranzakciók elszámolásához szükséges fedezetet.

9.7. A Hitelintézet biztosítja a Számlatulajdonos részére a bankkártyán tárolt vagy rendelkezésre bocsátott pénzösszeg nagyságának ellenőrzését, mely történhet ATM-en illetve telefonos ügyfélszolgálaton keresztül. 
9.8.
A nemzetközi bankkártyák felhasználhatóak - a bankkártya típusától, valamint a jogszabályok szerinti minősítésüktől és a Szerződő felek szerződésétől függően:

· belföldön vagy külföldön a Nemzetközi Kártyatársaságok kártyaelfogadói körében készpénzfelvételre;
· belföldön vagy külföldön a Nemzetközi Kártyatársaságok kártyaelfogadói körében termékek és szolgáltatások ellenértékének kiegyenlítésére, valamint

· készpénz befizetésére az erre alkalmas (depozit funkcióval rendelkező) ATM-en keresztül, illetve - erre feljogosított – bankpénztárban, valamint

· egyenleg lekérdezésre belföldön, az arra alkalmas ATM terminálokon keresztül, bankpénztári POS-en keresztül. 

9.8.1.
A MasterCard Standard és a MasterCard Gold bankkártya használható:

· A MasterCard Standard bankkártya felhasználható a világ bármely országában készpénzfelvételre a bankjegykiadó automatáknál, ahol feltüntették a MasterCard logot.

· A MasterCard Standard bankkártya felhasználható a világ bármely országában készpénzfelvételre minden hitelintézet pénztárából, ahol feltüntették a MasterCard logot.

· Vásárlásra minden olyan kártyaelfogadó kereskedelmi egységnél, ahol feltüntették MasterCard logot.

· Egyéb szolgáltatás igénybevételére az arra alkalmas ATM terminálon keresztül (pl: mobil top-up).

· Egyenleg lekérdezésre belföldön, az arra alkalmas ATM terminálokon keresztül, bankpénztári POS-en keresztül.
· Internetes vásárlásra, Mail/Telephone order (postai úton illetve telefonon keresztül végezhető vásárlási tranzakció) tranzakciókra (kivéve: Interneten keresztüli szerencsejáték).

9.8.2.
A Maestro és a Maestro ifjúsági bankkártya használható:

· A világ bármely országában készpénzfelvételre a bankjegykiadó automatáknál, ahol feltüntették a Maestro és/vagy Cirrus logot.

· A világ bármely országában készpénzfelvételre minden hitelintézet pénztárából, ahol feltüntették a Maestro logot.

· Egyenleg lekérdezésre belföldön, az arra alkalmas ATM terminálokon keresztül, bankpénztári POS-en keresztül.
· Egyéb szolgáltatás igénybevételére az arra alkalmas ATM terminálon keresztül (pl: mobil top-up).

· Vásárlásra minden olyan kártyaelfogadó kereskedelmi egységnél, ahol feltüntették a Maestro logot, Magyarországon kizárólag a PIN-PAD-del felszerelt POS terminál esetén.

· Internetes vásárlásra, Mail/Telephone order (postai úton illetve telefonon keresztül végezhető vásárlási tranzakció) tranzakciókra (kivéve: Interneten keresztüli szerencsejáték).

9.8.3. A VISA bankkártya használható:

· A világ bármely országában készpénzfelvételre a bankjegykiadó automatáknál, ahol feltüntették a VISA logot.

· A világ bármely országában készpénzfelvételre minden hitelintézet pénztárából, ahol feltüntették a VISA logot.

· Egyenleg lekérdezésre belföldön, az arra alkalmas ATM terminálokon keresztül, bankpénztári POS-en keresztül.
·  Egyéb szolgáltatás igénybevételére az arra alkalmas ATM terminálon keresztül (pl: mobil top-up).

· Vásárlásra minden olyan kártyaelfogadó kereskedelmi egységnél, ahol feltüntették a VISA logot és rendelkezik POS terminállal.
· Internetes vásárlásra, Mail/Telephone order (postai úton illetve telefonon keresztül végezhető vásárlási tranzakció) tranzakciókra (kivéve: Interneten keresztüli szerencsejáték).

9.8.4.. A Kölyökkártya használható:

· Magyarországon készpénzfelvételre a Számlavezető Hely által üzemeltetett bankjegykiadó automatáknál.
· Egyenleg lekérdezésre az arra alkalmas ATM terminálokon keresztül.

9.9.
A kártyaelfogadást jelölő logok:
Cirrus
Világviszonylatban az ATM-ből készpénzfelvétel lehetőségét jelöli.

MasterCard
Világviszonylatban a következőket jelöli:

a) készpénzfelvétel 



- ATM-ből,



- bankfiókban (belföldi postahivatalokban),

b) vásárlások és szolgáltatások ellenértékének személyesen történő kiegyenlítése.

c) mail/telephone order
d) internetes kártyahasználat.
Maestro
Világviszonylatban a következőket jelöli:

a) készpénzfelvétel 



- ATM-ből,



- bankfiókban (belföldi postahivatalokban),

b) vásárlások és szolgáltatások ellenértékének személyesen történő kiegyenlítése,

c) internetes kártyhasználat.
VISA

Világviszonylatban a következőket jelöli:

a) készpénzfelvétel 



- ATM-ből,



- bankfiókban (belföldi postahivatalokban),

b) vásárlások és szolgáltatások ellenértékének személyesen történő kiegyenlítése 

c) mail/telephone order,

d) internetes kártyahasználat.
10. Készpénzfelvétel bankjegykiadó automatából

10.1.
A bankkártyával készpénz vehető fel - típusától függően – belföldön és külföldön bankjegykiadó automatából (ATM), a Hitelintézet által meghatározott összeg erejéig PIN kód használata mellett. A bankkártyával a készpénzfelvételen túlmenően az ATM üzemeltetője által biztosított egyéb szolgáltatás is igénybe vehető (pl. mobilfeltöltés, egyenleglekérdezés). A PIN kód megadása a Kártyabirtokost azonosítja; a Hitelintézet a PIN kóddal végrehajtott tranzakciókat a Kártyabirtokos által végrehajtott műveletnek tekinti. 
10.2.   A kártyabirtokos köteles ellenőrizni az ATM állapotát (üzemképes állapot, rongálásra utaló jelek, oda nem illő tárgy), mielőtt azon bármilyen műveletet (készpénzfelvétel, készpénz befizetés, mobiltelefon kártyafeltöltés) kezdeményezne Bármilyen rendellenesség esetén értesíteni kell az ATM üzemeltetőjét: 

· Számlavezető Hely által üzemeltetett ATM esetén a Takarékbank Zrt. éjjel-nappal hívható központi ügyfélszolgálatát a (06)(1) 212-0202 vagy a (06)/(40) 100-100 telefonszámokon

·  nem Számlavezető Helyi ATM esetén az ATM terminálon feltüntetett számon.
10.3.
Az ATM bizonylat formájában tájékoztatást ad a tranzakció összegéről, illetve tájékoztatást adhat a rendelkezésre álló számlaegyenlegről, emellett napló formájában - a tranzakció igazolására szolgáló elektronikus adattal megegyezően - rögzít minden műveletet, amely ellenkező tényállás bizonyításáig hitelesen igazolja a műveletek és a tranzakciók megtörténtét és a tranzakciók összegét. Egyes ATM-eken a kártyabirtokos választhat, hogy kér-e a tranzakcióról nyomtatott bizonylatot, vagy nem. Az ATM által kiadott bizonylatot, az esetlegesen felmerülő reklamációk miatt, célszerű megőrizni. 
10.4.   Amennyiben az ATM bizonylat alapján a tranzakció sikeres, azonban a terminál a kért összeget, illetve a bankkártyáját nem adta ki, a kártyabirtokos haladéktalanul köteles értesíteni a Takarékbank Zrt. éjjel-nappal hívható központi ügyfélszolgálatát a (36)/(06)(1) 212-0202 vagy belföldről a (06)/(40) 100-100 telefonszámokon. 

10.5.
A kártyával történő készpénzfelvétel összege a tranzakció elfogadó bank által elszámolásra történő benyújtásának értéknapjával kerül a Számlatulajdonos fizetési számláján terhelésre.

10.6.
Bankjegykiadó automata használata esetén a 3. hibás PIN megadása után az automata a tranzakciót visszautasítja és a bankkártyát visszaadja vagy bevonja. Visszaadás esetén az ügyfél a bankkártyát csak másnap 00:00 órától használhatja. Bevonás esetén az ügyfél a (36)/(06)/(1) 202-37-77/620-628-as melléken, a (36)/(06)/(1) 212-02-02-es telefonszámon, illetve belföldről a (06)/(40) 100-100-as telefonszám felhívásával azonnal értesítheti a Hitelintézetet.

11. Készpénzbefizetés bankkártyával ATM terminálon keresztül

11.1.
A bankkártyával készpénz csak az erre alkalmas (depozit funkcióval rendelkező) ATM-eken keresztül fizethető be a Számlatulajdonos  fizetési számlájára.

11.2.
Készpénz befizetési tranzakció a kártya és a PIN kód használatával, és kizárólag az ATM által kiadott boríték felhasználásával vihető véghez. Az ATM-be befizetéskor elhelyezett borítékokat a Hitelintézet alkalmazottaiból álló bizottság bontja fel.

11.3.
Az ATM terminálon keresztül történő befizetéseknél a Hitelintézet az utólagos, bizottságilag ellenőrzött összeget írja jóvá a fizetési számlán abban az esetben is, ha az nem egyezik a Kártyabirtokos által megadott összeggel.

11.4.
A befizetett összeg a tranzakció napjától számított 3 banki munkanapon belül kerül jóváírásra a befizetés napját követő nap dátumával. A befizetett összeg kamatozásának kezdete a befizetést követő nap.

12. Készpénzfelvétel a pénzforgalmi szolgáltatói, illetve postai elektronikus kártyaolvasó terminálon keresztül

12.1.
Készpénzfelvétel a pénzforgalmi szolgáltatói, illetve a postahivatali elektronikus kártyaolvasó terminálon (a továbbiakban: POS) a kártya és a PIN kód használatával, az adott elfogadó bank vagy a Magyar Posta Zrt. (a továbbiakban: Posta) által meghatározott módon történik. A tranzakcióról készült bizonylatot a Kártyabirtokos köteles ellenőrizni és aláírni.

12.2.
A bankfiók, illetve a Posta ügyintézője jogosult a Kártyabirtokostól személyazonosságának igazolása céljából erre alkalmas hivatalos okmányt kérni, és a személyazonossággal kapcsolatos kétely felmerülése esetén jogosult a kártyát visszatartani.

12.3.
A PIN kód az elfogadóhely által meghatározott számú helytelen megadása esetén is jogosult az ügyintéző a kártyát visszatartani.

13. Termékek és szolgáltatások ellenértékének kiegyenlítése ATM terminálon keresztül és kereskedelmi elfogadóhelynél 

13.1.
A bankkártya segítségével termékek és szolgáltatások ellenértéke kiegyenlíthető:


a)  ATM terminálon keresztül, azon termék/szolgáltatás, amelynek lehetőségét az ATM üzemeltetője biztosítja,


b) személyesen a kereskedelmi elfogadóhelyen POS vagy mechanikus kártyaolvasó (a továbbiakban: imprinter) használatával, illetve


c) nemzetközi használatra alkalmas bankkártya esetén, a kártyaszám megadásával az Interneten, telefonon, faxon vagy postai úton történő megrendeléskor.


Az Internetes használatot a kibocsátó bank korlátozhatja, a bankkártya használatát egyes kereskedő típusoknál letilthatja. Az Interneten keresztüli szerencsejáték a bankkártyával nem engedélyezett tranzakció.
13.2.
Amennyiben a kártyával történő fizetés személyesen történik, akkor a tranzakció a bankkártya használatával, a kártyatársasági szabályok által meghatározott módon történik.

13.3.
A bankkártyával a Kártyabirtokos csak a ténylegesen megtörtént vásárlások és szolgáltatások ellenértékét fizetheti meg.

13.4.
A kereskedelmi elfogadóhelyen kártyával vásárolt áruval, illetve elvégzett szolgáltatással kapcsolatos reklamáció elfogadása esetén az ellenérték visszatérítését az elfogadóhely és a Kártyabirtokos egymás között rendezi.

13.5.
Telefonon, postai úton vagy Interneten történő megrendelés esetén a tranzakció csak a bankkártya számának és lejárati idejének megadásával hajtható végre. A kereskedelmi elfogadóhely kérhet még további, a bankkártyán szereplő adatokat, mint a kártyán szereplő név, illetve a CVV2 kód.
13.6.
A külföldről megrendelt terméket, illetve szolgáltatást a vonatkozó vám és egyéb jogszabályok, valamint a kereskedelmi elfogadóhely által meghatározott szabályok szerint lehet igénybe venni, illetőleg visszamondani.

13.7.
A bankkártyával történő fizetés a kereskedelmi kártyaelfogadó helyen a kártyatársaságok által meghatározott szabályok szerint történik. Amennyiben a bankkártya nem kér PIN kódot a tranzakció során, a kereskedő által kiállított bizonylatot a Kártyabirtokosnak aláírásával kell elismernie, és annak egyeznie kell a kártyán található aláírási panelen szereplő aláírással. Abban az esetben amikor a tranzakció PIN kód megadásával történik, a kiállított bizonylatot az ügyfélnek nem kell aláírnia. 
13.8.
Az elfogadóhely kérésére a Kártyabirtokos köteles a személyazonosság igazolására szolgáló okmányt ellenőrzés céljából bemutatni. További kétség esetén az elfogadóhely jogosult a bankkártya visszatartására.

13.9.
A Számlatulajdonos és a Kártyabirtokos(ok) kötelezettséget vállalnak arra, hogy a bankkártyát csak a fizetési számlán fedezetül rendelkezésre tartott összeg erejéig használja/használják.

13.10.
A Hitelintézet a Számlatulajdonos fizetési számláját a Nemzetközi Kártyatársaságoktól kapott tranzakciós adatok, alapján terheli meg. Az elfogadó banknak ATM tranzakció esetén 7 nap, POS tranzakció valamint papíralapú tranzakció esetén 30 nap áll rendelkezésére, hogy benyújtsa a tranzakciót a kibocsátó felé.  A Takarékbankkal kártyaszolgáltatói szerződésben álló Hitelintézetek által üzemeltetett terminálokon végrehajtott tranzakciók terhelése a tranzakciót követő banki munkanapon történik. A MasterCard és a VISA elszámolási körben végrehajtott tranzakciók terhelésére azon a banki munkanapon kerül sor, amikor az elfogadó banktól beérkezett a Takarékbank Zrt.-hez a tranzakció elszámolásra. 
13.11.
A Hitelintézet a külföldön végzett tranzakciók elszámolásánál alkalmazott – a 14.7. pont szerint meghatározott - árfolyamról és konverziós költség mértékéről az ügyféltérben kifüggesztett hatályos Hirdetményben ad tájékoztatást.

14. Kamatok, jutalékok, díjak, költségek

14.1.
A Kártyabirtokosnak nyújtott bankkártya szolgáltatásokért a Hitelintézet kamatokat, jutalékokat, díjakat és költségeket jogosult felszámítani, és azokkal a kártya alapjául szolgáló számlát automatikusan megterhelni.

14.2
A bankkártya-használat fedezetét biztosító fizetési számlára vonatkozó kamatszámítás módja:



a számla napi záróegyenlege × a kamat mérték (%)
100 x 360

14.3.
A felszámítható kamatok, jutalékok, díjak, költségek:

Tranzakcióhoz nem kapcsolódó, időszakosan jelentkező díjak

Egyes eseményekhez kapcsolódó díjak

Tranzakciókhoz kapcsolódó díjak

Közvetített szolgáltatás díjának továbbterhelése

14.4.
A bankkártya szolgáltatásokkal összefüggő kamatok, jutalékok, díjak és költségek részletes felsorolását, illetve mértékét a hatályos Hirdetmény tartalmazza.

14.5.
A Hitelintézetnek jogában áll a kamatok, jutalékok, díjak és költségek mértékét – a jogszabályi változásokra, a bankkártya szolgáltatással összefüggésben igénybevett külső szolgáltatók áremelésére, a működési költségek és a bankkártya üzletági kockázatok növekedésére tekintettel - egyoldalúan módosítani. A Hitelintézet a módosítás hatályba lépése előtt legalább 60 nappal előre közzéteszi az új díjakat, illetve költségeket tartalmazó Hirdetményt.

14.6.
A külföldön végzett tranzakciók elszámolása a tranzakció napján érvényes, a Nemzetközi Kártyatársaságok által alkalmazott feldolgozási árfolyamon kerül átszámításra elszámolási devizanemre, majd az elszámolási devizanemről az elszámolás napján érvényes Takarékbank Zrt. külkereskedelmi deviza eladási árfolyamán történik a forintra való átszámítás. 
14.7.
A Hitelintézet a bankkártya szolgáltatásai, szerződésben vállalt kötelezettségei teljesítéséhez más személyek, szolgáltatók közreműködését is igénybe veheti. A Hitelintézet a saját nevében igénybevett/megvásárolt, de a Számlatulajdonos/Kártyabirtokos részére megrendelt és továbbértékesített szolgáltatások (közvetített szolgáltatás) ellenértékét jogosult a megrendelő Számlatulajdonos/Kártyabirtokos felé továbbszámlázni.
14.8.
A Hitelintézet a bankkártyával végrehajtott fizetési műveletekről havonta értesíti a kártyabirtokost a postai úton kézbesített bankszámlakivonattal, mely tartalmazza a fizetési műveletek összegét és időpontját, a tranzakcióknál felszámolt díjakat és jutalékot, valamint – külföldi pénznemben meghatározott tranzakciók esetén – a külföldi pénznemben meghatározott értéket, illetve a forintra történő átváltási árfolyamot. 
15. A bankkártya megújítása

15.1.
A Hitelintézet a kártya lejáratának napját megelőző 30 nappal a Bankkártya Igénylőlap és Szerződés alapján automatikusan megújítja, ha 


a) a Számlatulajdonos pénzügyi megítélése nem változott és 


b) a kártya lejáratát megelőző 60 nappal a Számlatulajdonos vagy a Kártyabirtokos részéről eltérő tartalmú írásos nyilatkozat nem érkezett.

15.2.
Az új kártyát a Kártyabirtokos személyesen, a lejárt kártya egyidejű visszaszolgáltatásával veheti át.

16. A bankkártya letiltása, a Számlatulajdonos/Kártyabirtokos bejelentési kötelezettsége 

16.1.
A kártya letiltása - a hatályos Hirdetményben közölt letiltási díj felszámítása mellett - a Számlatulajdonos, a Kártyabirtokos illetőleg a Hitelintézet rendelkezése alapján történik.

16.2.
Bankkártyája elvesztését, ellopását, elrablását, illetve, ha a bankkártya adatai, vagy a hozzátartozó PIN kód, jogosulatlan harmadik személy tudomására jutott, vagy ha a Számlatulajdonos olyan műveletet fedezett fel a számlakivonaton, melyet nem kíván elismerni, a bankkártya letiltása érdekében a Kártyabirtokos/Számlatulajdonos köteles azonnal telefonon vagy személyesen bejelenteni:
- a forgalmazó Számlavezető Hely bármely egységében, munkaidő alatt személyesen, írásban, vagy telefonon
- a Takarékbank Zrt. központi ügyfélszolgálatán: 0-24 óráig, a (36)/(06)/(1) 212-0202-es, illetve a belföldről hívható (06)/(40) 100-100 as telefonszámon.
· Kártyalopás, elrablás, illetve visszaélés gyanúja esetén a Kártyabirtokosnak/Számlatulajdonosnak haladéktalanul feljelentést kell tennie a Rendőrségen, és a feljelentés másolatát el kell juttatnia a Hitelintézethez.

· A bankkártya letiltása, valamint a költség- és kockázatvállalás vonatkozásában a letiltás időpontjában Magyarországon érvényes helyi időt kell irányadó időnek tekinteni. 

· A bejelentés akkor minősül megtettnek, ha azt a Számlatulajdonos, illetve a Kártyabirtokos tette, megadta a szükséges adatokat (kártya fajtája, kártya száma, Kártyabirtokos neve, anyja neve, Kártyabirtokos születési ideje, levelezési címe, személyazonosító okmányának száma).

· A Kártyabirtokos/Számlatulajdonos tudomásul veszi, hogy súlyosan gondatlan magatartásnak minősül, ha a Kártyabirtokos/Számlatulajdonos nem tesz eleget a bankkártya letiltására vonatkozó, azonnali bejelentési kötelezettségének. 

· A bejelentésekről a Hitelintézet hangfelvételt készít, valamint nyilvántartást vezet, melyet 18 hónapig megőriz. A Hitelintézet a bejelentések tényéről, tartalmáról és időpontjáról a Kártyabirtokos/Számlatulajdonos kérésére, - ugyanarra a bejelentésre vonatkozóan egy alkalommal - térítésmentesen igazolást ad ki, egy éven belüli bejelentésre vonatkozóan az igény bejelentésétől számított 15, egy évnél régebbi bejelentésre vonatkozóan 30 munkanapon belül.
16.3.
Tekintettel arra, hogy az illetékesség ellenőrzésére a telefonos letiltás esetén csak korlátozottan van lehetőség, a Hitelintézetet nem terheli felelősség a letiltás következményeiért akkor sem, ha az illetéktelen személytől érkezik. Az illetéktelen letiltásból adódó minden kárt a Kártyabirtokos/Számlatulajdonos visel.

16.4.
A fentiek elmulasztásából, vagy a letiltással kapcsolatos visszaélésből eredő, a Kártyabirtokost ért károkért a Hitelintézet nem vállal felelősséget.

16.5.
A Hitelintézet/Számlavezető Hely jogosult letiltani a kártyát, ha 


a) a kártya elvesztéséről, ellopásáról, elrablásáról illetve hamisításáról tudomást szerez és a kártyát a Kártyabirtokos nem tiltotta le, 


b) ha a Kártyabirtokos a Bankkártya Igénylőlap és Szerződésbe foglaltakba, illetve jogszabályba ütközően használja a bankkártyát,


c) a Bankkártya Igénylőlap és Szerződés megszűnt és a kártya nem került visszaszolgáltatásra.

16.6.   A kártya Hitelintézet/Számlavezető Hely általi letiltása esetén, a Hitelintézet köteles a Kártyabirtokost a letiltást megelőzően, de legkésőbb a letiltást követően haladéktalanul értesíteni a letiltás tényéről és annak okairól, a Kártyabirtokos által a Bankkártya Igénylőlap és Szerződésben megadott telefonszámon, illetve– annak érdekében, hogy az értesítést a Kártyabirtokos írásban is kézhez kapja – ezzel egyidejűleg gondoskodik az értesítés részére postai úton történő eljuttatásáról. legkésőbb a következő munkanapon. A Hitelintézet/Számlavezetett Hitelintézet nem vállal felelősséget az értesítés elmaradásából eredő károkért, amennyiben a Kártyabirtokos az általa megadott telefonszámon vagy értesítési címen nem elérhető.
16.7.
Letiltott kártya státusza nem változtatható meg, a letiltott kártya helyett pót-, illetve új kártyát kell igényelni. A letiltás végleges és visszavonhatatlan, a továbbiakban a bankkártya nem használható. A letiltott bankkártyát a Kártyabirtokos a bankkártya esetleges előkerülése vagy megtalálása esetén sem használhatja tovább, s köteles azt a Hitelintézet részére visszaszolgáltatni.  

16.8.  Telefonos letiltás esetén az ügyfél az ügyintéző kérésére nyilatkozik arról, hogy igényli-e a bankkártya pótlását. Amennyiben igényli, a kártya legyártásra kerül, az igénylés írásban történő megerősítésére pedig akkor kerül sor, amikor az ügyfél átveszi az új kártyát a Hitelintézetnél. Amennyiben az ügyfél a telefonos letiltás során nem igényli a bankkártya pótlását, köteles azt írásban megerősíteni a Hitelintézetnél.  

16.9.
A Hitelintézet jogosult felfüggeszteni a kártya használatát, ha a Számlatulajdonos vagy a Kártyabirtokos nem tartja be a Bankkártya Igénylőlap és Szerződésben foglaltakat. 

17. A bankkártya pótlása

17.1.
A Kártyabirtokos írásban pótkártyát igényelhet, ha a kártya a lejárati időn belül rendeltetésszerű használatra alkalmatlanná vált (technikai csere). A pótkártya érvényességi ideje megegyezik az eredeti kártya érvényességi idejével.
17.2.
Amennyiben a Kártyabirtokos neve megváltozik, és ezt személyazonosító okmányában is érvényesítteti, írásban névváltozás miatti technikai cserét kérhet. A pótkártya érvényességi ideje megegyezik az eredeti kártya érvényességi idejével.

17.3.
A Kártyabirtokos szóban/írásban kérheti ellopott/elveszett/elrabolt bankkártyájának pótlását, az ellopott/elveszett/elrabolt bankkártya lejárati idején belül. Ebben az esetben a bankkártya új kártyaszámmal és PIN kóddal kerül kibocsátásra. 

17.4.
A kártya pótlása a hatályos Hirdetményben közzétett pótkártya díj felszámítása mellett történik.

17.5.
A pótkártya átvételének feltételei megegyeznek a 6. pontban leírtakkal.

18. A bankkártya visszaszolgáltatása
18.1.
A Kártyabirtokos köteles a birtokában lévő kártyát a Hitelintézet részére haladéktalanul visszaszolgáltatni, ha


a) a Hitelintézet új, illetve pótkártyát bocsát rendelkezésére


b) a kártya letiltásra került,


c) a kártya alapjául szolgáló lakossági/ifjúsági fizetési számla és/vagy Bankkártya Igénylőlap és Szerződés megszűnik


d) a Hitelintézet erre felszólítja.

18.2.
A bankkártya a Takarékbank Zrt. kizárólagos tulajdona. A Hitelintézet bankkártya visszaszolgáltatására irányuló felszólításának a Kártyabirtokos köteles haladéktalanul eleget tenni. Amennyiben a bankkártyát a Kártyabirtokos nem szolgáltatja vissza, a Hitelintézet jogosult a bankkártyát - a hatályos Hirdetményben közzétett letiltási díj felszámítása mellett - letiltani.

18.3.
A visszaadás elmulasztásából és esetleges további jogtalan használatból eredő károkért a felelősség a Kártyabirtokost/Számlatulajdonost terheli.

18.4.
A Bankkártya Igénylőlap és Szerződést bármelyik fél 30 napos felmondási határidővel felmondhatja. A Kártyabirtokos/Számlatulajdonos a Bankkártya Igénylőlap és Szerződést a számlavezető Hitelintézetnél mondhatja fel, és a Kártyabirtokos köteles a bankkártyáját a felmondással egyidejűleg leadni.

19. Segítségnyújtás, reklamáció 

19.1.
A Kártyabirtokos a Bankkártya Igénylőlap és Szerződés hatályba lépésétől kezdődően a bankkártya szolgáltatásokkal kapcsolatos információ-, illetve segítségkérés céljából elsősorban a számlavezető Hitelintézethez fordulhat. Segítségkérésre igénybe vehető a Takarékbank Zrt. Bankkártya Osztálya által üzemeltetett ügyfélszolgálat is, a (36)/(06)(1) 212-0202 és belföldről a (06)/(40) 100-100-as telefonszámon. Amennyiben a Kártyabirtokos reklamációval kíván élni, azt a Számlavezető Helynél jelentheti be. 

19.2    A Hitelintézet visszatéríti a Kártyabirtokos által jóváhagyott fizetési művelet összegét, ha:

a)
a jóváhagyás időpontjában a Kártyabirtokos a fizetési művelet összegét nem ismerte, és

b) 
a fizetési művelet összege meghaladta azt az összeget, amely a Kártyabirtokos részéről az adott helyzetben ésszerűen elvárható volt.

A fentiekben rögzített feltételek együttes fennállása tekintetében a bizonyítási kötelezettség kizárólag a Számlatulajdonost terheli. 

Az olyan kártyaműveletek esetében, amelynél a fizetendő összeg megállapításának módszere ismert, azonban a ténylegesen fizetendő összeg nem állapítható meg előzetesen (kártyafoglalás - pl. szállás fizetése, autókölcsönzés stb.), beleértve azon fizetési megbízásokat, melyeknél a Kártyabirtokos a fizetési megbízás megadásakor felhatalmazza a bankkártya elfogadót az utólagos költségek terhelésére, a Számlatulajdonos pénzforgalmi szolgáltatás nyújtásáról szóló 2009. évi LXXXV. törvény (Pft.) 46.§ szerint visszatérítési igénnyel élhet. A Számlatulajdonos visszatérítési igényét írásban a Hitelintézethez jogosult benyújtani, csatolva ahhoz az igény érdemi elbírálásához szükséges és a fentiekben ismertetett – a Pft. 46. §-ában meghatározott - feltételek fennállását bizonyító dokumentumokat, így különösen a kártyaműveletet alátámasztó számlákat, bizonylatokat.

A Számlatulajdonos nem hivatkozhat a visszafizetési feltételek b) pontjára, ha a fizetési művelet teljesítése a fizetési megbízásban rögzített követelés pénzneme és a megbízásban megadott terhelendő fizetési számla pénzneme különbözött, ezért a Hitelintézet a megbízás teljesítése napján aktuális Hirdetményben rögzített árfolyamot alkalmazta az átváltás során.

A Számlatulajdonos nem jogosult a visszatérítésre, ha a kártyaműveletre vonatkozó jóváhagyását a Hitelintézetnek adta meg és a kártyaműveletre vonatkozó előzetes tájékoztatási kötelezettségét a Hitelintézet vagy a kedvezményezett a kártyaművelet esedékességét megelőzően 28 (huszonnyolc) nappal teljesítette, továbbá, ha a kedvezményezett pénzforgalmi szolgáltatójának székhelye nem EGT-állam területén található.

A Számlatulajdonos a Kártyabirtokos által előzetesen jóváhagyott fizetési művelet visszatérítésére vonatkozó igényét a terhelés napjától számított 56 (ötvenhat) napig érvényesítheti. A Hitelintézet a benyújtott visszatérítési igényt és az annak alapjául szolgáló dokumentumokat megvizsgálja és érdemben dönt az igény elutasításáról vagy a visszatérítésről. A Hitelintézet a visszatérítés elbírálását csak akkor kezdi meg, ha a Hitelintézet a Számlatulajdonostól a visszatérítési igény jogosságát bizonyító dokumentumokat befogadta. A Számlatulajdonos jogosult a bírálat során további dokumentumokat, információkat kérni a Számlatulajdonostól. A Hitelintézet a Számlatulajdonos visszatérítésre vonatkozó igényének elbírálását lehetővé tevő valamennyi dokumentum befogadásától számított 10 (tíz) munkanapon belül a fizetési művelet összegét visszatéríti vagy az igényt indokolással ellátva elutasítja. Amennyiben a Hitelintézet a Számlatulajdonos visszatérítési kérelmének helyt ad, úgy a Hitelintézet a Számlatulajdonos fizetési számláján írja jóvá a visszatérítési kérelemmel összefüggően megtérítendő összeget. A visszatérítés elutasítása esetén a Hitelintézet egyidejűleg tájékoztatja a fizető felet a jogvita peren kívüli elintézésére rendelkezésre álló fórumokról.

19.3.
A Számlatulajdonos, illetőleg a Kártyabirtokos a bankszámlakivonat, terhelési értesítő valamint az egyes tranzakciókról készült bizonylatok alapján a tranzakciók elszámolásával kapcsolatos egyéb (19.2. pontban ismertetett eseteken kívüli) reklamációt is bejelenthet. A bejelentést a számlavezető Hitelintézetnél vagy annak fiókjában, az erre rendszeresített nyomtatványon írásban, a reklamáció alátámasztására szolgáló dokumentumok másolatának mellékelésével kell megtenni. A Hitelintézet a reklamáció kivizsgálásához az eredeti bizonylatok és egyéb dokumentumok bemutatását is kérheti. A kért dokumentumok benyújtásának elmulasztásából eredő károkért a Hitelintézet nem vállal felelősséget.

19.4.
Ezen reklamáció bejelentésének határideje a kérdéses tranzakciót feltüntető bankszámlakivonat, illetve terhelési értesítő kiállításától számított 40 nap. A Számlatulajdonos köteles a Hitelintézetet haladéktalanul értesíteni abban az esetben, ha a bankszámlakivonatot a megelőző elszámolási időszak zárónapját követő hónap 20. napjáig nem kapja kézhez. 

19.5.
Amennyiben a Kártyabirtokos/Számlatulajdonos a reklamációt a 19.3. pontban meghatározott határidőben nem jelenti be, a polgári jog szabályai szerint az elévülési időn belül érvényesítheti igényét, de a reklamáció időbeni bejelentésének elmulasztásából eredő kárért a Hitelintézet nem vállal felelősséget.

19.6.
A Takarékbankkal kártyaszolgáltatói szerződésben álló Hitelintézetek üzemeltett pénzkiadó automaták működésével, használatával kapcsolatos reklamációk a 19.1. pont szerinti helyeken jelezhetők. A Hitelintézet a reklamációt kivizsgálja és lehetőségei szerint támogatást nyújt a tranzakció lebonyolításához. 

19.7.
Amennyiben a reklamáció a Hitelintézet saját hatáskörében elintézhető, a Hitelintézet 30 napon belül értesíti a Kártyabirtokost/Számlatulajdonost a panaszával kapcsolatban megtett intézkedésekről és döntésről. A Hitelintézet a Kártyabirtokos/Számlatulajdonos megalapozott reklamációja esetén, a reklamáció kivizsgálását követően írja jóvá a kifogásolt összeget a Számlatulajdonos lakossági/ifjúsági számláján. 
19.8.
Amennyiben a reklamáció elbírálása a Hitelintézet hatáskörén kívül esik, vagyis arra a Nemzetközi Kártyatársaságok által meghatározott szabályok vonatkoznak, a Hitelintézet a nemzetközi szabályokban előírt határidőn belül jár el az adott esetben, és

· alaptalan kifogás esetén elutasítja azt, amelyről a bejelentőt írásban értesíti, illetve

· megalapozott vagy részben jogos kifogás esetén a Kártyabirtokost/Számlatulajdonost megillető összeget - a vonatkozó jogszabályok figyelembevételével – a reklamációs eljárás lezárását követően megtéríti.

A reklamáció elintézése a Nemzetközi Kártyatársaságok által kötelezően előírt szabályok és határidők alapján történik. A panasz elintézéséről a Hitelintézet haladéktalanul, írásban értesíti a Kártyabirtokost/Számlatulajdonost.

19.9.
A reklamáció elutasítása esetén, amennyiben a Nemzetközi Kártyatársaságok szabályai szerint a Hitelintézet lehetségesnek tartja, a Kártyabirtokos/Számlatulajdonos kérelme alapján a Hitelintézet a Nemzetközi Kártyatársaságoknál, illetve annak tagbankjánál külön eljárást kezdeményezhet.

19.10.
A külön eljárás iránti kérelmet a számlavezető Hitelintézetnél vagy annak fiókjában rendszeresített nyomtatvány kitöltésével az eljárás indokoltságát alátámasztó információk megadásával lehet megtenni.

19.11.
A kérelem előterjesztésének határideje a reklamáció elutasítását tartalmazó értesítés kézhezvételének időpontjától számított 15 nap.

19.12.
A Nemzetközi Kártyatársaságoknál kérelemre indult eljárás költsége a Kártyabirtokost/Számlatulajdonost terheli.

19.13.
A reklamációval összefüggő költségekre vonatkozó rendelkezéseket a hatályos Hirdetmény tartalmazza.

19.14.
A Hitelintézet a hibás tranzakciókra, tranzakciós költségekre, jóváírásokra vonatkozó reklamációkkal csak a vitatott tranzakció bizonylatainak az elfogadóhellyel szerződésben álló, a pénztárat működtető, illetve készpénzkiadó automatát üzemeltető hitelintézettől a Takarékbank Zrt.-hez történő megérkezését követően tud érdemben foglalkozni.

20. Felelősségviselés

20.1.
A Kártyabirtokos/Számlatulajdonos szerződésszegéséből, mulasztásából eredő károkért a Hitelintézet nem tartozik felelősséggel. Hitelintézeten a Takarékbank Zrt.-t, kell érteni, amennyiben a Kártyabirtokost ért kárral kapcsolatos felelősségvállalásról van szó. A Kártyabirtokost ért minden olyan kárért, amelyért való felelősségét a Hitelintézet nem zárta ki, a Takarékbank Zrt. áll helyt. 

20.2.
A titkos személyi azonosító szám (PIN kód) más általi használatával véghezvitt tranzakciókért kizárólag a Kártyabirtokos felel.

20.3.
A jelen Üzletszabályzat és Általános Szerződési Feltételek 16. pontjában írt bejelentés megtételét megelőzően bekövetkezett kárt a Kártyabirtokos legfeljebb negyvenötezer forint erejéig viseli az olyan jóvá nem hagyott fizetési műveletek vonatkozásában, amelyek a fizető fél birtokából kikerült vagy ellopott bankkártyával történtek, vagy a bankkártya jogosulatlan használatából erednek, kivéve ha a kárt készpénz-helyettesítő fizetési eszköznek minősülő olyan személyre szabott eljárással okozták, amely információtechnológiai eszköz vagy távközlési eszköz használatával történt vagy a személyes biztonsági elemek - így a személyazonosító kód (PIN kód) vagy egyéb kód - nélkül használtak, vagy a kibocsátó nem gondoskodott arról, hogy a Kártyabirtokos a bejelentési kötelezettségét bármikor megtehesse.

A bejelentést követően a kibocsátó  viseli a kárt az olyan jóvá nem hagyott fizetési műveletek vonatkozásában, amelyek a fizető fél birtokából kikerült vagy ellopott készpénz-helyettesítő fizetési eszközzel történtek, vagy a készpénz-helyettesítő fizetési eszköz jogosulatlan használatából erednek.

A kibocsátó mentesül a fenti bekezdésben meghatározott felelőssége alól, ha bizonyítja, hogy a jóvá nem hagyott fizetési művelettel összefüggésben keletkezett kárt a fizető fél csalárd módon eljárva okozta, vagy a kárt a bankkártya használatára, a személyes biztonsági elemek biztonságban tartására vonatkozó szabályok vagy a bejelentési kötelezettségének szándékos vagy súlyosan gondatlan megszegésével okozta.

20.4.
A bankkártya jogosulatlan személy általi használatából eredő olyan kifizetést, amely a távollevők között kötött szerződésekről szóló 17/1999. (II. 5.) Korm. rendelet, illetőleg a távértékesítés keretében kötött pénzügyi ágazati szolgáltatási szerződésekről szóló 2005. évi XXV. törvény hatálya alá tartozó távértékesítési ügyletekkel kapcsolatos, a Kártyabirtokos kérésére törölni kell, és az ilyen megbízásból eredően kifizetett összeget a kibocsátó köteles az ügyfél részére jóváírni vagy részére visszafizetni. Az ügyfél a kérelem iránti jogáról nem mondhat le.

20.5.
Kizárólag a Kártyabirtokost/Számlatulajdonost terheli felelősség, ha a bankkártyát a Kártyabirtokos nem rendeltetésszerűen használja, illetve a visszaszolgáltatandó kártyát nem adja le, és ebből eredően kár keletkezik. Csalárd eljárásnak, illetve a használatra vonatkozó kötelezettségek szándékos vagy súlyosan gondatlan megszegésének minősülnek például az alábbiak:

· az ügyfél által el nem ismert bankkártya tranzakciót a PIN kód hibátlan megadásával hajtották végre;

· az ügyfél az általa el nem ismert bankkártya tranzakcióról kapott sms-értesítés után nem tette meg a bejelentést a Hitelintézet felé;

· az ügyfél más személy részére átadta azon kódokat/azonosítókat, melyek lehetővé tették a kártya használatát

20.6.
A Számlatulajdonos és a Kártyabirtokos(ok) egymás közötti jogviszonya a Hitelintézet felé hatálytalan, az ebből eredő jogviták vonatkozásában a Hitelintézet nem felelős a Kártyabirtokos(ok) által a Számlatulajdonosnak okozott károkért a Hitelintézet nem vállal felelősséget.

20.7.
Hamis vagy hamisított kártyával véghezvitt tranzakciókért a Hitelintézet nem vállal felelősséget.

20.8.
A fizetési számla vezetésével, illetve a forgalmi kivonat kiállításával összefüggésben a kibocsátó és a Kártyabirtokos/Számlatulajdonos közötti jogviszonyban felmerülő azon felelősségi kérdésekre, amelyek nem a bankkártya jogosulatlan használatával kapcsolatosak, a polgári jog általános szabályai az irányadóak.
21. Egyéb rendelkezések

21.1.
A Kártyabirtokos az egyes tranzakciókról készült bizonylatot, valamint a kártya használatával kapcsolatos valamennyi dokumentumot a saját érdekében köteles megőrizni, és szükség esetén a Hitelintézet rendelkezésére bocsátani. Ellenkező esetben az esetleges reklamációt a Hitelintézet a birtokában lévő dokumentumok alapján bírálja el.

21.2.
A Kártyabirtokos/Számlatulajdonos kártyára vonatkozó adataiban, illetve a Bankkártya Igénylőlap és Szerződéssel összefüggő valamennyi lényeges körülményben történt változást köteles a számlavezető Hitelintézetnek haladéktalanul bejelenteni.

21.3.
A Számlatulajdonos kérésére a lakossági/ifjúsági fizetési számla legkorábban a fizetési számlához kapcsolódó valamennyi kártya visszaszolgáltatását követő 30 nap elteltével szüntethető meg.

21.4.
A lakossági/ifjúsági fizetési számla titkos adatairól a Hitelintézet a Számlatulajdonos/Kártyabirtokos hozzájárulása nélkül csak a jogszabályokban és egyéb rendelkezésekben meghatározott esetekben ad felvilágosítást harmadik személy részére. 

21.5.
A banküzemi tevékenység biztonságának emelése céljából a Számlatulajdonos és a Kártyabirtokos tudomásul veszi a Bankkártya Igénylőlap és Szerződésben szereplő, szerződési valamint személyes adataiknak a központi hitelinformációs rendszerbe történő felvételét. A Hitelintézet az adatokat kizárólag a Központi Hitelinformációs Rendszerről szóló 2011. évi CXXII. törvényben meghatározott esetekben és tartalommal küldi meg a Központi Hitelinformációs Rendszerbe (KHR).

21.6.
A Bankkártya Igénylőlap és Szerződésben, a Bankkártya Üzletszabályzatban és Általános szerződési Feltételekben nem szabályozott kérdésekben a Polgári Törvénykönyv, a hitelintézetekről és pénzügyi vállalkozásokról szóló 1996. évi CXII. törvény, a pénzforgalmi szolgáltatás nyújtásáról szóló 2009. évi LXXXV. törvény,a Központi Hitelinformációs Rendszerről szóló 2011. évi CXXII. törvény, a pénzforgalomra vonatkozó egyéb hatályos jogszabályok, a Büntető Törvénykönyv, valamint a Hitelintézet Általános Üzletszabályzata vonatkozó rendelkezései az irányadóak.

21.7.
A Számlatulajdonos (Kártyabirtokos) jogosult panaszával jogorvoslatért a területi gazdasági kamara mellett működő Békéltető Testülethez, a Pénzügyi Szervezetek Állami Felügyeletéhez, a fogyasztóvédelmi hatósághoz fordulni, továbbá a Bankkártya Igénylőlap és Szerződésből eredő jogviták rendezése érdekében közvetítői eljárást igénybe venni vagy az illetékes bírósághoz fordulni. A békéltető testületek adatai (területi illetékessége, címe, telefonszáma) a Magyar Kereskedelmi és Iparkamara honlapján, valamint a fogyasztóvédelemért felelős miniszter által vezetett minisztérium honlapján a Számlatulajdonos (Kártyabirtokos) részére elérhető.

